Vyhodnotenie medzirezortného pripomienkového konania k návrhu zákona, ktorým sa mení a dopĺňa zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov

	Medzirezortné pripomienkové konanie prebiehalo od  9. 9. 2002 do 27. 9. 2002.

	Návrh predmetného zákona bol predložený na medzirezortné pripomienkové konanie týmto subjektom: podpredseda vlády SR pre ekonomiku, podpredseda vlády SR                  pre legislatívu, podpredseda vlády SR pre európsku integráciu, podpredseda vlády SR pre ľudské a menšinové práva a regionálny rozvoj, Ministerstvo dopravy, pôšt a telekomunikácií SR, Ministerstvo zahraničných vecí SR, Ministerstvo vnútra SR, Ministerstvo hospodárstva SR, Ministerstvo kultúry SR, Ministerstvo obrany SR, Ministerstvo pre správu a privatizáciu národného majetku SR, Ministerstvo školstva SR, Ministerstvo zdravotníctva SR, Ministerstvo výstavby a regionálneho rozvoja SR, Ministerstvo spravodlivosti SR, Ministerstvo práce, sociálnych vecí a rodiny SR, Ministerstvo pôdohospodárstva SR, Ministerstvo životného prostredia SR, Úrad vlády SR, Úrad vlády SR, sekcia Inštitút pre aproximáciu práva, Najvyšší kontrolný úrad SR, Generálna prokuratúra SR, Štatistický úrad SR, Colné riaditeľstvo SR, celkom 24 subjektom.

	Žiadne pripomienky neuplatnili:  podpredseda vlády pre ľudské a menšinové práva a regionálny rozvoj, Ministerstvo kultúry SR, Ministerstvo školstva SR, Ministerstvo výstavby a regionálneho rozvoja SR,  Ministerstvo pôdohospodárstva SR, Štatistický úrad SR, celkom 6 subjektov.

	Pripomienky nezaslali: podpredseda vlády SR pre ekonomiku, podpredseda vlády SR pre európsku integráciu, Ministerstvo pre správu a privatizáciu národného majetku SR, Najvyšší kontrolný úrad SR, celkom 4 subjekty.  

	Zásadné pripomienky uplatnili: Ministerstvo hospodárstva SR (2 pripomienky), Ministerstvo obrany SR (2 pripomienky), Ministerstvo vnútra SR (4 pripomienky) a Generálna prokuratúra SR (2 pripomienky).
	Dňa 22. 10. 2002 sa uskutočnilo rozporové konanie s Ministerstvom hospodárstva SR, Ministerstvom obrany, SR a Generálnou prokuratúrou SR. Všetky rozpory boli odstránené.
	Dňa 23. 10. 2002 sa uskutočnilo rozporové konanie s Ministerstvom vnútra SR. Všetky rozpory boli odstránené.

Ministerstvo dopravy, pôšt a telekomunikácií SR

Odporúča v názve zákona na konci pripojiť slová „a dopĺňa zákon č. 311/1999 Z. z. o registri trestov v znení neskorších predpisov. Následne upraviť aj v celom materiáli.
Vyhodnotenie: 
Neakceptované, pripomienka je neaktuálna vzhľadom na úpravu textu.

Odporúča v čl. II v druhom riadku slovo „vkladajú“ nahradiť slovami „vkladá čiarka a“.
Vyhodnotenie: 
Neakceptované, pripomienka je neaktuálna vzhľadom na úpravu textu.

Ministerstvo zahraničných vecí SR

Odporúča zvážiť poznámku pod čiarou k odkazu 23a) a uviesť Opatrenie Ministerstva zahraničných vecí Slovenskej republiky č. 168/2002 Z. z., ktorým sa ustanovujú platové relácie.
Vyhodnotenie:
Akceptované  - text upravený. 

Odporúča v poznámke pod čiarou k odkazu 23c) uviesť zákon č. 283/2002 Z. z. o cestovných náhradách, ktorý nariadenie vlády SR č. 170/1993 Z. z. zrušil a nahradil.
Vyhodnotenie:
Akceptované - text upravený.       

Ministerstvo vnútra SR

Žiada vypustiť v predkladacej správe, ako aj vo všeobecnej časti dôvodovej správy text tretieho odseku. (Zásadná pripomienka).
Vyhodnotenie:
Akceptované - text upravený  podľa záverov rozporového konania.

K čl. I bod 2 – Odporúča navrhovanú úpravu nahradenia obligatórneho informatívneho pohovoru fakultatívnym informatívnym pohovorom vypustiť bez náhrady, pretože prijatím takejto úpravy by nadriadený sám rozhodoval kedy a s ktorým uchádzačom pohovor vykoná, resp. nevykoná. V prípade zotrvania na navrhovanej úprave odporúča § 15 ods. 2 preformulovať tak, aby bolo zrejmé, že v prípade, ak uchádzača nemožno prijať pre absenciu tabuľkového miesta, nadriadený pohovor nevykoná. Naopak, v prípade, ak má byť uchádzač prijatý do služobného pomeru, nadriadený je povinný pohovor vykonať.
Vyhodnotenie:
Akceptované - text upravený.      

K čl. I bod 3 - Odporúča v texte predvetia vypustiť slová „písm. e)“.
Vyhodnotenie:
Akceptované - text upravený.  

K čl. I bod 6 – Odporúča dôkladne zvážiť  zavedenie navrhovaného inštitútu – majetkového priznania colníka, pretože v prípade nepodania majetkového priznania je možno colníka iba čiastočne postihnúť (§ 44a ods. 5). V prípade ponechania tohto inštitútu je potrebné precizovať príslušné sankčné ustanovenie. 
Vyhodnotenie:
Akceptované – text vypustený.

K čl. I bod 8 – Poukazuje na rozpor navrhovaného ustanovenia § 60 ods. 1 s § 59 ods. 1 zákona č. 200/1998 Z. z.. Stanovením navrhovaného koeficientu sa nedosiahne dĺžka základného času služby v týždni, ktorá je ustanovená v § 59 ods. 1 zákona č. 200/1998 Z. z. (40 hodín).
Vyhodnotenie:  
Akceptované – text upravený v súlade so zákonom 98/2002 Z. z.

K čl. I bod 16 – Žiada v § 101a vylúčiť poskytovanie zahraničného príspevku colníkom počas poskytnutej preventívnej rehabilitácie na území SR, ako aj po čas, keď colníkovi nepatrí služobný príjem. (Zásadná pripomienka).
Vyhodnotenie: 
Akceptované - text upravený podľa záverov rozporového konania.

K čl. I bod 17 – Odporúča poznámku pod čiarou k odkazu 23c) nahradiť novým textom „Zákon č. 283/2002 Z. z. o cestovných náhradách.“
Vyhodnotenie: 
Akceptované - text upravený. 

K čl. I bod 21 – Poukazuje na nesúlad navrhovaného ustanovenia § 137 ods. 9 zákona             č. 200/1998 Z. z. s § 93 a s § 30 zákona č. 328/2002 Z. z. Preventívna rehabilitácia nepatrí medzi dávky a služby sociálneho zabezpečenia podľa zákona č. 328/2002 Z. z., a preto nemôže byť financovaná z osobitného účtu. (Zásadná pripomienka).
Vyhodnotenie:
Akceptované – text vypustený podľa záverov rozporového konania.

K čl. II – Odporúča dôkladne zvážiť navrhovanú novelu zákona o registri trestov, pretože v predloženej podobe je novela v praxi neaplikovateľná; colná správa nie je právnickou osobou ani fyzickou osobou. Navrhované ustanovenie je potrebné vypustiť bez náhrady, alebo navrhovaný text novely zákona o registri trestov nahradiť novým, vhodnejším textom „V § 7 ods. 5 sa za slová „Ministerstvo dopravy, pôšt a telekomunikácií Slovenskej republiky“ vkladajú slová „Colné riaditeľstvo Slovenskej republiky.“. 
Vyhodnotenie:  
Akceptované – text vypustený. 

V osobitnej časti dôvodovej správy k čl. I bod 1 odporúča slová „...na zákon č. 328/2002 Z. z. o sociálnom zabezpečení policajtov a vojakov“ nahradiť slovami „...na novelu zákona            č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov vykonanú čl. II zákona č. 328/2002 Z. z. o sociálnom zabezpečení policajtov a vojakov v znení neskorších predpisov“.
Vyhodnotenie: 
Akceptované - text upravený. 

V osobitnej časti dôvodovej správy k čl. I bod 7 poukazuje na nevhodné slovné spojenie        „v porovnaní s policajtami – diskriminačné“. Disciplinárne odmeny policajtov sú udeľované  za plnenie úloh Policajného zboru tak, ako sú stanovené v zákone o Policajnom zbore. Tieto úlohy colníci neplnia, a preto nemôžu byť pre nich dôvodom na udeľovanie disciplinárnych odmien. Preto aj odmeny za plnenie úloh môžu byť odlišné a pritom nie sú diskriminujúce    vo vzťahu k colníkom. Odporúčame preto citované slovné spojenie vypustiť, resp. inak vhodne preformulovať. 
Vyhodnotenie:  
Akceptované - text upravený. 

V osobitnej časti dôvodovej správy k čl. I bod 21 – odporúča preformulovať, pretože preventívna rehabilitácia nepatrí medzi dávky sociálneho zabezpečenia.
Vyhodnotenie:
Akceptované – text vypustený. 

V doložke vplyvov odporúča vypustiť tretí odsek, pretože táto zmena nie je premietnutá v obsahu predložených ustanovení predmetnej novely. (Zásadná pripomienka).
Vyhodnotenie:
Akceptované - text upravený podľa záverov rozporového konania.

Ministerstvo zdravotníctva SR

Žiada v § 90a ods. 1 písm. a) vypustiť slovo „neionizujúceho“.
Vyhodnotenie:
Neakceptované, príloha č. 3 v bode A bola doplnená o nukleárnu magnetickú rezonanciu.

Navrhuje v § 90a ods. 2 tretiu vetu preformulovať nasledovne: „Príplatok podľa miery rizika, intenzity a doby pôsobenia zdraviu škodlivého...“.
Vyhodnotenie:
Akceptované - text upravený. 

Odporúča v § 90a ods. 4 písm. b) text doplniť nasledovne: „...škodlivých faktorov pracovného prostredia a pracovných postupov...“.
Vyhodnotenie:
Akceptované - text upravený.   

Odporúča text v § 90a ods. 4 písm. c) zmeniť nasledovne: „pôsobiace a vznikajúce škodliviny...“.
Vyhodnotenie:
Akceptované - text upravený. 

Navrhuje text v § 90a ods. 4 písm. e) zmeniť nasledovne: „výskyt poškodení zdravia...“
Vyhodnotenie: 
Akceptované - text upravený. 

Navrhuje text v § 90a ods. 4 písm. f) zmeniť nasledovne: „...najvyššími prípustnými hodnotami vystavenia podľa osobitných predpisov na zaistenie bezpečnosti a ochrany zdravia pri práci“ a vypustiť text „najmä s ich koncentráciou, dávkami a limitmi“.
Vyhodnotenie:
Akceptované - text upravený. 

Navrhuje text v § 90a ods. 5 zmeniť nasledovne: „....na ojedinelé situácie...“.
Vyhodnotenie:
Akceptované - text upravený. 

V prílohe č. 3 žiada vypustiť v bode A z názvu slová „neionizujúce žiarenie“.
Vyhodnotenie:
Neakceptované, príloha č. 3 v bode A bola doplnená o nukleárnu magnetickú rezonanciu.

V prílohe č. 3 v bode B.1. odporúča slovo na konci tretieho riadku „nebezpečná“ nahradiť slovom „škodlivá“.
Vyhodnotenie:
Akceptované - text upravený. 

V prílohe č. 3 v bode C navrhuje text preformulovať nasledovne: „Činnosti vykonávané v prostredí nadmerného hluku, kde normalizovaná hladina hlukovej expozície je vyššia ako 80 dB“. 
Vyhodnotenie:
Akceptované - text upravený. 

V prílohe č. 3 II. skupina v bode A žiada preformulovať nasledovne: „Činnosti s chemickými škodlivinami, ktoré sú klasifikované ako veľmi jedovaté chemické látky a prípravky, keď výkon činnosti je podmienený náročnou odbornou prípravou, individuálnou fyzickou a psychickou spôsobilosťou a požiadavkami na dôsledné dodržiavanie zásad ochrany zdravia a bezpečnosti práce“. 
Vyhodnotenie:
Akceptované - text upravený. 

Ministerstvo spravodlivosti SR

Odporúča zvážiť v § 101a ods. 7 zadefinovanie „zahraničného platu“ colníka.
Vyhodnotenie:
Akceptované čiastočne úpravou textu.

Ministerstvo práce, sociálnych vecí a rodiny SR

Odporúča v § 28 ods. 1 zrozumiteľnejšie preformulovať text.
Vyhodnotenie:
Akceptované - text upravený. 

Odporúča vypustiť § 60 ods. 1
Vyhodnotenie:
Akceptované čiastočne úpravou textu.

Odporúča v § 102 nahradiť text v poznámke pod čiarou textom „Zákon č. 283/2002 Z. z. o cestovných náhradách.“.
Vyhodnotenie:
Akceptované - text upravený.   

Odporúča v prílohe č. 3 v I. skupine v bode B 1. a 2. a v II. skupine v bode A vložiť za slovo „činnosti“ slovo „vykonávané“.
Vyhodnotenie:
Akceptované - text upravený. 

V doložke vplyvov v bode 1 žiada vypustiť znenie tretieho odseku.
Vyhodnotenie:
Akceptované - text upravený. 

V doložke vplyvov v bode 1 štvrtý odsek písm. b) žiada upraviť znenie a vyčísliť s tým súvisiace predpokladané náklady.
Vyhodnotenie:
Akceptované - text upravený. 

Ministerstvo životného prostredia SR

Odporúča zvážiť novelu § 12 ods. 3 v súvislosti so zákonom č. 131/2002 Z. z. o vysokých školách a o zmene a doplnení niektorých zákonov (§ 2, § 52 až 54 a § 101).
Vyhodnotenie:
Neakceptované, úprava zodpovedá potrebám colnej správy.

Úrad vlády SR

Odporúča doplniť odôvodnenia navrhovaných bodov v osobitnej časti dôvodovej správy v súlade s čl. 12 ods. 4 Legislatívnych pravidiel vlády SR.
Vyhodnotenie:
Akceptované - text upravený. 

Úrad vlády SR, sekcia Inštitút pre aproximáciu práva

Odporúča uviesť v doložke zlučiteľnosti v bode 3b) text „personálne dobudovanie colnej správy“.
Vyhodnotenie:
Akceptované - text upravený. 

Odporúča v doložke zlučiteľnosti v bode 4a) nahradiť slovo „EÚ“ slovom „ES“  a uviesť text „Smernica Európskeho parlamentu a Rady č. 95/46/ES z 24. 10. 1995 o ochrane jednotlivcov týkajúcej sa spracovania osobných údajov a voľného pohybu týchto údajov (OJ L 281 z 23. 11. 1995).
Vyhodnotenie:
Akceptované - text upravený. 

Odporúča v doložke zlučiteľnosti v bode 6 uviesť ako gestora Ministerstvo práce, sociálnych vecí a rodiny SR a Splnomocnenec vlády pre ochranu osobných údajov.
Vyhodnotenie:
Akceptované - text upravený. 

Generálna prokuratúra SR

Žiada v § 14 ods. 2 vypustiť poslednú vetu a v nadväznosti na to v § 15 ods. 3 ponechať písmeno e). (Zásadná pripomienka).
Vyhodnotenie:
Akceptované úpravou textu podľa záverov rozporového konania.

Žiada vypustiť celý článok II. (Zásadná pripomienka).
Vyhodnotenie:
Akceptované – text vypustený podľa záverov rozporového konania.

Ministerstvo obrany SR

V bode 1 v § 14 ods. 2 – pred slovami „trestný čin“ odporúča vypustiť slovo „úmyselný“, pretože § 307 ods. 1 Trestného poriadku, ku ktorému sa toto ustanovenie viaže, nerozlišuje, či ide o úmyselný trestný čin alebo trestný čin z nedbanlivosti.
Vyhodnotenie:
Neakceptované, navrhovaná definícia vystihuje zámer predkladateľa.

V bode 3 v § 15 ods. 3 písm. e) – neodporúča navrhovanú úpravu zo systémového hľadiska. Aj keď sa ako dôvod vypustenia písmena e) uvádza nové znenie § 14 ods. 2, zastáva názor, že písmeno e) by malo v § 15 ods. 3 ostať zachované, resp. zmenené takto: „e) odpis z registra trestov“, prípadne, zaviesť odkaz na zákon č. 311/1999 Z. z. V takom prípade by posledná veta v § 14 ods. 2 nemala opodstatnenie. V prípade neakceptovania pripomienky v prvej vete vypustiť slová „písm. e)“ ako nadbytočné.
Vyhodnotenie:
Akceptované – text upravený. 

V bode 8 – odporúča prevziať presne takú právnu úpravu, aká je uvedená v zákone                č. 98/2002 Z. z., alebo sa v dôvodovej správe na tento zákon neodvolávať.
Vyhodnotenie:
Akceptované - text upravený. 

V bode 14 v § 90a ods. 1 písm. a) odporúča za slovo „ionizujúceho“ doplniť slovo „žiarenia“.
Vyhodnotenie:
Akceptované - text upravený. 

V bode 16 v § 101a navrhuje slová „v cudzej mene“ nahradiť slovami „v inej ako slovenskej mene“.
Vyhodnotenie:
Akceptované - text upravený. 

V bode 16 v § 101a  žiada vypustiť odsek 9 a následne aj odseky 10 a 11. Z odseku 12 žiada vypustiť slová „alebo príspevok podľa odseku 9“. (Zásadná pripomienka).
Vyhodnotenie:
Akceptované - text upravený podľa záverov rozporového konania.

V bode 17 v § 102 ods. 3 v poznámke pod čiarou k odkazu 23c) uvedené nariadenie vlády SR č. 170/1993 Z. z. bolo zrušené zákonom č. 283/2002 Z. z.
Vyhodnotenie:
Akceptované - text upravený. 

V bode 21 v § 137 ods. 9 navrhované znenie nie je v súlade s § 93 zákona č. 328/2002 Z. z. v znení zákona č. 447/2002 Z. z. Z uvedeného dôvodu žiada ustanovenie o hradení preventívnej rehabilitácie z osobitného účtu vrátane poznámky pod čiarou k odkazu 31a) z návrhu zákona vypustiť. (Zásadná pripomienka).
Vyhodnotenie:
Akceptované – text vypustený podľa záverov rozporového konania.

Ministerstvo hospodárstva SR

Doplniť dôvodovú správu v súlade s Legislatívnymi pravidlami vlády SR o Doložku zlučiteľnosti a vzťah k právu EÚ vyjadriť vo všeobecnej časti.
Vyhodnotenie:
Akceptované - text upravený. 

V bode 2 v § 15 ods. 2 doplniť text tak, aby bola povinnosť vykonať vstupný pohovor vždy, keď sú voľné miesta colníkov. (Zásadná pripomienka).
Vyhodnotenie:
Akceptované - text upravený podľa záverov rozporového konania.

V bode 5 v § 28 ods. 1 – pripojená veta je zmätočná, navyše nekorešponduje s odôvodnením.
(Zásadná pripomienka).
Vyhodnotenie:
Akceptované - text upravený  podľa záverov rozporového konania.

V bode 24 – doplnenie prílohy upraviť v súlade s bodom 41 písm. c) Legislatívnych pravidiel vlády SR.
Vyhodnotenie:
Akceptované - text upravený.